Farg‘onada 30 million so‘mlik maishiy texnika vositalarining noqonuniy aylanmasiga chek qo‘yildi

Farg‘ona viloyatida bojxona boshqarmasi xodimlari tomonidan o‘tkazilgan tezkor tadbirda 30 million so‘mlik maishiy texnikalarning mamlakat hududiga noqonuniy tarzda olib kirilishining oldi olindi. Bu haqda “Daryo” muxbiri xabar berdi.

Ma’lum qilinishicha, Farg‘ona viloyati bojxona boshqarmasi Kontrabandaga qarshi kurashish va bojxona auditi bo‘limi xodimlari tomonidan Toshloq tumani hududida tezkor tadbir o‘tkazilgan.
Tezkor tadbir davomida fuqaro Q.J. boshqaruvidagi Nexia avtomashinasi to‘xtatilib, o‘rnatilgan tartibda ko‘zdan kechirilgan. Natijada avtomashina saloni va yukxonasida xorijda ishlab chiqarilgan hamda bojxona rasmiylashtiruvidan o‘tganligini tasdiqlovchi hujjatlari bo‘lmagan umumiy qiymati 30 million  so‘mlik 4 turdagi 77 dona maishiy texnika borligi aniqlangan.
Hozirda yuqoridagi holat yuzasidan bojxona organlari tomonidan surishtiruv harakatlari davom ettirilmoqda.